ऊना में बाढ़; स्कॉर्पियो बही, 8 घरों को नुकसान; नाहन में 70MM बारिश; 5 दिन अलर्ट
Himachal Pradesh Weather Forecast Update; हिमाचल प्रदेश में अगले 5 दिन के लिए बारिश का येलो अलर्ट जारी किया गया है। इस दौरान कई क्षेत्रों में भारी बारिश हो सकती है।
हिमाचल के ऊना जिले के हरोली में बुधवार सुबह भारी बारिश के बाद बाढ़ जैसे हालात बन गए। इसमें एक स्कॉर्पियो गाड़ी पानी के तेज बहाव में बह गई। वहीं करीब 8 से 10 घरों को भी नुकसान पहुंचा है। फ्लैश फ्लड के कारण दुलैहड़ और भदसाली क्षेत्र में लोगों के घरों में घुस गया। बारिश के पानी से लबालब खड्डों का पानी मिलने के बाद सोमभद्रा नदी का जलस्तर भी 10 फीट तक बढ़ गया।
वहीं मलबा-पत्थर गिरने से कालका-शिमला NH भी लगभग 45 मिनट बंद रहा। इसके अलावा प्रदेशभर में 38 सड़कें लैंड स्लाइड के कारण अवरुद्ध पड़ी है।
प्रदेश के अन्य क्षेत्रों में भी मूसलाधार बारिश हुई। नाहन में सबसे ज्यादा 70 मिलीमीटर बारिश रिकॉर्ड की गई। ऊना में 52 मिलीमीटर, शिमला में 9 मिलीमीटर, कांगड़ा में 33, कुफरी में 27.5 मिलीमीटर, नारकंडा 16.5 मिलीमीटर, मनाली में 14 मिलीमीटर और धर्मशाला में 19 मिलीमीटर बारिश रिकॉर्ड की गई। 
5 दिन भारी बारिश का अलर्ट
मौसम विभाग ने अगले 5 दिन के लिए भारी बारिश का येलो अलर्ट जारी किया है। इस दौरान कई क्षेत्रों में भारी बारिश हो सकती है। मौसम विज्ञान केंद्र शिमला के निदेशक डॉ. सुरेंद्र पाल ने सैलानियों से भी सावधानी बरतने की अपील की है। 
पर्यटकों सहित स्थानीय लोगों को भी लैंड स्लाइड संभावित क्षेत्रों में नहीं जाने की सलाह दी गई है। डॉ. पाल ने बताया कि भारी बारिश से सड़कें और रास्ते बंद हो सकते है। ऐसे में कोई भी प्रोग्राम मौसम को देखते हुए बनाया जाए।
वहीं बीते 24 घंटे के दौरान नाहन में सबसे ज्यादा 21 मिलीमीटर बारिश रिकॉर्ड की गई। मंडी में 14 मिलीमीटर, कांगड़ा में 8 मिलीमीटर, बिलासपुर में 5, ऊना में 1 मिलीमीटर और डलहौजी में 3 मिलीमीटर बारिश हुई।
एक सप्ताह में नॉर्मल से 36% कम बारिश
प्रदेश में बीते एक सप्ताह से मानसून कमजोर पड़ा है। इससे 27 जून से 3 जुलाई तक नॉर्मल से 36 फीसदी कम बारिश हुई है। शिमला और सिरमौर जिले को छोड़कर अन्य सभी 10 जिलों में नॉर्मल से कम बरसात हुई है। लाहौल स्पीति जिले में पानी की बूंद तक नहीं गिरी।
24 से 27 जून के बीच हैवी रेनफॉल
वहीं मानसून की एंट्री के बाद 24 से 27 जून के बीच नॉर्मल से 135 फीसदी ज्यादा बारिश रिकॉर्ड की गई थी। तब भारी बारिश की वजह से सरकारी व निजी संपत्ति को भारी नुकसान हुआ था और 4 दिन में ही 274 करोड़ रुपए की संपत्ति तबाह हो गई थी। मानसून में अब तक विभिन्न कारणों से 28 लोगों की जान जा चुकी है।
भारी बारिश और लैंडस्लाइड के कारण 6 मकान पूरी तरह से और 42 मकान आंशिक रूप से क्षतिग्रस्त हो चुके हैं। इसी तरह 353 पालतू मवेशी भी अकाल का ग्रास बन चुके हैं।
तापमान में 6.7 डिग्री की गिरावट
प्रदेश में भारी बारिश के बाद अधिकतम तापमान में नॉर्मल की तुलना में 6.7 डिग्री की गिरावट दर्ज की गई। कुकुमसैरी का तापमान 11.2 डिग्री की गिरावट के बाद 15.1 डिग्री सेल्सियस तक गिर गया। भुंतर का 22 डिग्री, केलोंग 15.7 डिग्री, शिमला 21.6 डिग्री, ऊना 27.4 डिग्री, नाहन 25.9 डिग्री, कांगड़ा 24.7 डिग्री तक लुढ़क चुका है।
नुकसान का जायदा लेने पहुंचे डिप्टी CM
उधर, हरोली में भारी बारिश से हुई तबाही के बाद डिप्टी CM मुकेश अग्निहोत्री नुकसान का जायजा लेने के लिए मौके पर पहुंचे। उन्होंने कहा कि जिला में अब तक 2 करोड़ रुपए का नुकसान रिपोर्ट किया जा चुका है।